# Πρόσκληση υποβολής προσφορών για την παροχή υπηρεσιών Νομικού Συμβούλου προς το Υπερταμείο σε σχέση με την αξιοποίηση πλειοψηφικού ποσοστού μετοχών στην εταιρία ΕΛΛΗΝΙΚΕΣ ΑΛΥΚΕΣ Α.Ε.

**Αθήνα, 23/05/2025**

**Ι. Εισαγωγή**

Η ΕΛΛΗΝΙΚΗ ΕΤΑΙΡΕΙΑ ΣΥΜΜΕΤΟΧΩΝ ΚΑΙ ΠΕΡΙΟΥΣΙΑΣ Α.Ε. («***Υπερταμείο***») ιδρύθηκε και λειτουργεί σύμφωνα με τις διατάξεις των άρθρων 184 επ. του Ν. 4389/2016, όπως ισχύουν, χάριν του δημοσίου συμφέροντος και σύμφωνα με τους κανόνες της ιδιωτικής οικονομίας.

Για την εκπλήρωση του σκοπού του, το Υπερταμείο ενεργεί με τρόπο ανεξάρτητο και επαγγελματικό, με μακροπρόθεσμη προοπτική στην επίτευξη των αποτελεσμάτων του, σύμφωνα με τον Εσωτερικό του Κανονισμό, με εγγυήσεις πλήρους διαφάνειας και με σκοπό την επαύξηση της αξίας και τη βελτίωση της απόδοσης των περιουσιακών του στοιχείων, καθώς και τη δημιουργία εσόδων για το Ελληνικό Δημόσιο.

# ΙΙ. Αντικείμενο Υπηρεσιών

ΙΙ.1. Στο πλαίσιο αυτό, το Υπερταμείο εξετάζει την αξιοποίηση της συμμετοχής του στην εταιρία με την επωνυμία «**Ελληνικές Αλυκές Α.Ε.**» (εφεξής η «***Εταιρία***»), μέσω πώλησης πλειοψηφικού ποσοστού μετοχών δυνάμει σύμβασης αγοραπωλησίας μετοχών που θα συνάψει με τον επενδυτή που θα επιλεγεί μέσω διαγωνιστικής διαδικασίας (η «***Σύμβαση Αγοραπωλησίας Μετοχών***»), με παράλληλη αναθεώρηση της από 01.12.2004 σύμβασης μίσθωσης μεταξύ του Ελληνικού Δημοσίου και της Εταιρίας για τη μίσθωση εκτάσεων προς χρήση και εκμετάλλευσή τους ως αλυκών (εφεξής η «***Σύμβαση Μίσθωσης***»), και τη σύναψη συμφωνίας μετόχων (η «***Συμφωνία Μετόχων***») με τον επενδυτή (εφεξής συνολικά η «***Συναλλαγή***»).

Προς τον σκοπό αυτό, το Υπερταμείο επιθυμεί να προχωρήσει στην πρόσληψη ενός εξειδικευμένου νομικού συμβούλου (**«*Σύμβουλος*»**) που θα υποστηρίξει το Υπερταμείο αναφορικά με τον σχεδιασμό και την υλοποίηση της διαγωνιστικής διαδικασίας και της Συναλλαγής. Ο Σύμβουλος αναμένεται να συνεργαστεί στενά με την ευρύτερη ομάδα επαγγελματιών συμβούλων του Υπερταμείου (χρηματοοικονομικών, τεχνικών και λοιπών συμβούλων), με την ομάδα έργου των στελεχών του Υπερταμείου, καθώς και με τους εκπροσώπους της Εταιρίας και του Ελληνικού Δημοσίου.

ΙΙ.2. Για τον σκοπό αυτό, ενδιαφερόμενες δικηγορικές εταιρίες και δικηγορικά γραφεία («***Ενδιαφερόμενοι***») καλούνται να υποβάλουν προσφορά (η «***Προσφορά***») σύμφωνα με τους όρους της παρούσας Πρόσκλησης Υποβολής Προσφορών (η «***Πρόσκληση***»). Η διαγωνιστική διαδικασία (ο «***Διαγωνισμός***») θα διεξαχθεί σύμφωνα με τον Κανονισμό Ανάθεσης Συμβάσεων του Υπερταμείου (ο «***Κανονισμός Αναθέσεων***») ο οποίος είναι αναρτημένος στην ιστοσελίδα του Υπερταμείου (<https://growthfund.gr/wp-content/uploads/2023/08/%CE%928_Procurement_regulation_HCAP_Sept-2018.pdf> ). Μεταξύ του Υπερταμείου και του Ενδιαφερομένου που θα επιλεγεί μέσω του Διαγωνισμού, θα υπογραφεί σύμβαση (η «***Σύμβαση***»), η οποία θα περιλαμβάνει κατ’ ελάχιστον τους βασικούς όρους του Παραρτήματος Ι της παρούσας.

ΙΙ.3. Πιο συγκεκριμένα, στις υπηρεσίες που θα παρέχει ο Σύμβουλος προς το Υπερταμείο σε σχέση με τη Συναλλαγή (οι «***Υπηρεσίες***» ή το «***Έργο***») θα περιλαμβάνονται ενδεικτικά τα ακόλουθα:

1. Μελέτη και αξιολόγηση του θεσμικού, νομοθετικού και κανονιστικού πλαισίου που διέπει την Εταιρία και τη δραστηριότητά της, και υποβολή εισηγήσεων αναφορικά με ενδεχόμενες τροποποιήσεις/βελτιώσεις προς τον σκοπό υλοποίησης της Συναλλαγής.
2. Παροχή νομικών συμβουλών αναφορικά με τον σχεδιασμό και το πλαίσιο δόμησης της Συναλλαγής βάσει του θεσμικού πλαισίου του Υπερταμείου (ιδίως του ιδρυτικού νόμου Ν. 4389/2016) και με βάση το ισχύον στην Ελλάδα και την Ευρωπαϊκή Ένωση θεσμικό, ρυθμιστικό, νομικό και κανονιστικό πλαίσιο.
3. Διαμόρφωση πλάνου ενεργειών (step plan) με τα αναγκαία διαδικαστικά βήματα για την υλοποίηση της Συναλλαγής.
4. Διενέργεια νομικού ελέγχου δέουσας επιμέλειας (vendor’s legal due diligence) για την Εταιρία και κατάρτιση σχετικής έκθεσης (“Due Diligence Report”) βάσει των ευρημάτων από την διενέργεια του ελέγχου (η «***Έκθεση***»). Η Έκθεση θα τεθεί στη διάθεση των επενδυτών της διαγωνιστικής διαδικασίας για τη Συναλλαγή, όπως θα προσδιοριστεί στα σχετικά διαγωνιστικά τεύχη. Ο προτιμητέος επενδυτής που θα αναδειχθεί για τη Συναλλαγή θα δύναται να βασίζεται στην Έκθεση επί τη βάσει σχετικής βεβαίωσης (“reliance letter”) που θα δοθεί από τον Σύμβουλο, κατόπιν καταβολής αντίστοιχου ποσού εκ μέρους του προτιμητέου επενδυτή.
5. Σύνταξη, σε συνεργασία με τους λοιπούς συμβούλους του Υπερταμείου, των επιμέρους διαγωνιστικών και συμβατικών τευχών και άλλων κειμένων της Συναλλαγής (περιλαμβανομένων ενδεικτικώς και όχι περιοριστικώς της Πρόσκλησης Υποβολής Εκδήλωσης Ενδιαφέροντος, τυχόν συμβάσεων εμπιστευτικότητας, της Πρόσκλησης Υποβολής Προσφορών, του τεύχους Διαδικασίας Υποβολής Βελτιωμένων Οικονομικών Προσφορών, της Σύμβασης Αγοραπωλησίας Μετοχών, της Συμφωνίας Μετόχων και της αναθεώρησης της Σύμβασης Μίσθωσης), των απαντήσεων επί ερωτημάτων των υποψηφίων, καθώς και κάθε άλλου απαιτούμενου εγγράφου, εισήγησης, γνωμοδότησης, ανακοίνωσης, νομικού κειμένου ή/και σχεδίου διοικητικής ή νομοθετικής πράξης που τυχόν θα απαιτηθεί για την υλοποίηση της Συναλλαγής μέχρι και την ολοκλήρωσή της.
6. Νομική υποστήριξη, σε συνεργασία με τους λοιπούς συμβούλους του Υπερταμείου, στη διαπραγμάτευση με τους υποψηφίους επενδυτές ή/και εμπλεκόμενα τρίτα πρόσωπα επί των όρων των συμβατικών τευχών της Συναλλαγής, αξιολόγηση των σχετικών παρατηρήσεων των υποψηφίων επενδυτών και υποβολή προς τη Διοίκηση του Υπερταμείου σχετικών προτάσεων/εισηγήσεων.
7. Νομική υποστήριξη, σε συνεργασία με τους λοιπούς συμβούλους του Υπερταμείου, αναφορικά με την αναθεώρηση της Σύμβασης Μίσθωσης μεταξύ του Ελληνικού Δημοσίου και της Εταιρίας, καθώς και κατά τη συνεργασία με τις αρμόδιες αρχές και υπηρεσίες του Ελληνικού Δημοσίου.
8. Νομική υποστήριξη για την προετοιμασία και τη λειτουργία εικονικής αίθουσας τεκμηρίωσης (virtual data room, εφεξής «***VDR***») προς τον σκοπό διεξαγωγής ελέγχου (due diligence) από τους υποψήφιους επενδυτές αναφορικά με την Εταιρία και τη Συναλλαγή.
9. Προετοιμασία, από κοινού με τους λοιπούς συμβούλους του Υπερταμείου, της εταιρικής παρουσίασης της Εταιρίας (Management Presentation) προς τους υποψήφιους επενδυτές και παροχή σχετικής συνδρομής στη Διοίκηση της Εταιρίας.
10. Νομική υποστήριξη σχετικά με την ετοιμασία και την παρουσίαση εισηγήσεων προς εταιρικά όργανα του Υπερταμείου (π.χ. Επιτροπή Επενδύσεων, Διοικητικό Συμβούλιο).
11. Συνδρομή στην προετοιμασία του φακέλου που θα υποβληθεί στο Ελεγκτικό Συνέδριο για τον προσυμβατικό έλεγχο της Συναλλαγής.
12. Νομική αξιολόγηση τυχόν ρυθμιστικών ζητημάτων που θέτει η υλοποίηση της Συναλλαγής, ετοιμασία τυχόν φακέλων/γνωστοποιήσεων που απαιτούνται στο εν λόγω πλαίσιο προς τις αρμόδιες αρχές (π.χ. Επιτροπή Ανταγωνισμού), και παροχή νομικής υποστήριξης προς το Υπερταμείο για σκοπούς συμμόρφωσης/regulatory clearance.
13. Παροχή νομικών συμβουλών και συνδρομή προς το Υπερταμείο αναφορικά με την ολοκλήρωση όλων των αναβλητικών αιρέσεων της Συναλλαγής και την υλοποίηση όλων των δεσμεύσεων που έχει αναλάβει ή πρόκειται να αναλάβει το Υπερταμείο.
14. Μετάφραση από την ελληνική στην αγγλική γλώσσα, και αντιστρόφως, των συμβατικών και διαγωνιστικών κειμένων της Συναλλαγής, καθώς και κάθε άλλου απαιτούμενου εγγράφου.
15. Νομική υποστήριξη αναφορικά με κάθε άλλη αναγκαία ενέργεια για την προετοιμασία, την ολοκλήρωση και υλοποίηση της Συναλλαγής.

# IIΙ. Διάρκεια

Η Σύμβαση μεταξύ του Υπερταμείου και του Συμβούλου θα έχει διάρκεια έως την ολοκλήρωση της Συναλλαγής με τον προτιμητέο επενδυτή που θα επιλεγεί και την καταβολή του τιμήματος (closing).

# Προϋπολογισμός

Ο μέγιστος προϋπολογισμός για την παροχή των παραπάνω Υπηρεσιών ανέρχεται σε **€90.000,00**, μη συμπεριλαμβανομένου ΦΠΑ. Οικονομικές προσφορές που θα ξεπερνούν τον ως άνω προϋπολογισμό δεν θα αξιολογούνται.

Στον ανωτέρω προϋπολογισμό περιλαμβάνονται κάθε είδους κόστη (π.χ. έξοδα μετακινήσεων,

έξοδα ταξιδίων) που δύναται να προκύψουν για την εκτέλεση του Έργου.

Ο Σύμβουλος που θα επιλεγεί θα κληθεί να καταθέσει στο Υπερταμείο εγγυητική επιστολή για ποσό, το οποίο θα ανέρχεται σε ποσοστό 10% επί της ανώτατης αμοιβής του Συμβούλου (cap). Σε περίπτωση παράτασης της Σύμβασης, ο Σύμβουλος θα πρέπει να παρατείνει την εγγυητική επιστολή ή να εκδώσει νέα εγγυητική επιστολή για ποσό, το οποίο θα ανέρχεται στο 10% της συμφωνηθείσας ανώτατης αμοιβής του Συμβούλου.

# Προϋποθέσεις συμμετοχής

Η συμμετοχή στον Διαγωνισμό προϋποθέτει ότι ο διαγωνιζόμενος δηλώνει υπεύθυνα και αποδέχεται πλήρως και χωρίς καμία επιφύλαξη ότι:

* Πληροί τις προϋποθέσεις συμμετοχής της παρούσας Πρόσκλησης.
* Ο Διαγωνισμός διενεργείται αποκλειστικά και μόνο σύμφωνα με τους όρους και τις προϋποθέσεις της παρούσας Πρόσκλησης.
* Εγγυάται πλήρως και χωρίς καμία επιφύλαξη την ακρίβεια της οικονομικής προσφοράς του.
* Η υποβαλλόμενη Προσφορά δεσμεύει τον διαγωνιζόμενο για διάστημα έξι (6) μηνών από την ημερομηνία του Διαγωνισμού, μέσα στο οποίο το Υπερταμείο μπορεί να τον καλέσει εγγράφως για την κατάρτιση σύμβασης, και ο διαγωνιζόμενος θα είναι υποχρεωμένος να προσέλθει.
* Ο διαγωνιζόμενος διαθέτει φορολογική και ασφαλιστική ενημερότητα και δεν συντρέχουν στο πρόσωπό του καθώς και σε σχέση με τα πρόσωπα που ορίζονται από τη νομοθεσία οι λόγοι αποκλεισμού του άρθρου 57 της Οδηγίας 2014/24.

Κάθε υποψήφιος θα υποβάλει με την προσφορά του υπεύθυνη δήλωση **(ΦΑΚΕΛΟΣ A)** όπου δηλώνει υπεύθυνα ότι πληρούνται όλες οι ως άνω προϋποθέσεις συμμετοχής στον Διαγωνισμό που αναφέρονται στην παρούσα Πρόσκληση (σύμφωνα με το σχετικό υπόδειγμα του Παραρτήματος ΙΙ της παρούσας). Το Υπερταμείο μπορεί ανά πάσα στιγμή να ζητήσει τα σχετικά δικαιολογητικά που πιστοποιούν και αποδεικνύουν τα ζητούμενα στοιχεία.

# Τεχνική Επάρκεια - Κριτήρια Ανάθεσης

Οι Ενδιαφερόμενοι πρέπει, μεταξύ άλλων, να διαθέτουν εις βάθος γνώση και πρόσφατη εμπειρία σε σχέση με συναλλαγές παρόμοιας φύσεως με τη σκοπούμενη Συναλλαγή. Επομένως θα πρέπει να συμπεριλάβουν στην Προσφορά τους σαφή περιγραφή σχετικής εμπειρίας και επιδόσεων στην παροχή εξειδικευμένων υπηρεσιών τέτοιου είδους ως κατωτέρω:

1. **Προηγούμενη Εμπειρία & Εξειδίκευση (ΦΑΚΕΛΟΣ B)**. Πιο συγκεκριμένα στην Προσφορά θα πρέπει να περιλαμβάνεται σε σχέση με τα τελευταία πέντε (5) έτη:
	1. Τεκμηρίωση εμπειρίας του Ενδιαφερομένου μέσα από αντίστοιχα έργα παροχής υπηρεσιών νομικού συμβούλου για συναλλαγές παρόμοιου τύπου με τη σκοπούμενη Συναλλαγή.
	2. Κατάλογος με όλα τα έργα στα οποία ο Ενδιαφερόμενος έχει μετάσχει κατά τα τελευταία πέντε (5) έτη, με επαρκή περιγραφή των καθηκόντων που ανέλαβε και έφερε σε πέρας ο Ενδιαφερόμενος.

Σε περίπτωση που υποβληθεί προσφορά από σύμπραξη δικηγορικών γραφείων ή/και εταιρειών, κάθε μέλος αυτής πρέπει να αναφέρει στον ΦΑΚΕΛΟ Β’ χωριστά τα έργα και τις συναλλαγές, στα οποία έχει συμμετάσχει.

1. **Ομάδα Έργου (ΦΑΚΕΛΟΣ Γ):** Η Προσφορά θα πρέπει να περιέχει υποχρεωτικά τηνπροτεινόμενη σύνθεση της ομάδας έργου και την προτεινόμενη δομή της, συμπεριλαμβανομένης της σχετικής εμπειρίας του επικεφαλής και των ανώτερων ιεραρχικά μελών της ομάδας. Η ομάδα έργου πρέπει να απαρτίζεται τουλάχιστον από τέσσερα (4) μέλη, εκ των οποίων: (α) τουλάχιστον έναν (1) δικηγόρο που να διαθέτει τουλάχιστον δεκαπενταετή εμπειρία, ο οποίος θα ορίζεται ως «Επικεφαλής» (Team Leader) της ομάδας έργου και ο οποίος δεν θα δύναται να αντικατασταθεί κατά τη διάρκεια του Έργου, χωρίς την προηγούμενη έγγραφη συναίνεση του Υπερταμείου και (β) τουλάχιστον έναν (1) δικηγόρο που να διαθέτει τουλάχιστον δεκαετή εμπειρία (για τους σκοπούς της παρούσας αναφερόμενο ως «Ανώτερο Συνεργάτη»). Η Προσφορά θα πρέπει να περιλαμβάνει τα βιογραφικά όλων των μελών της προτεινόμενης ομάδας έργου, καθώς και ακριβή περιγραφή της προστιθέμενης αξίας εκάστου μέλους στην ομάδα, ανάλογα με το πεδίο αρμοδιότητάς του και την εμπειρία του.
2. **Μεθοδολογική προσέγγιση (ΦΑΚΕΛΟΣ Δ):** Οι Ενδιαφερόμενοι θα πρέπει να υποβάλουν στην Προσφορά τους σύντομη περιγραφή της προτεινόμενης προσέγγισης του Έργου, τον προσδιορισμό των σημαντικών ζητημάτων και της μεθόδου εργασίας τους (Case Study), περιλαμβανομένου ενός ενδεικτικού χρονοδιαγράμματος.
3. **Οικονομική Προσφορά (ΦΑΚΕΛΟΣ Ε):** Στην οικονομική προσφορά των υποψηφίων θα πρέπει να προσδιορίζεται η αμοιβή για το σύνολο του Έργου, συμπεριλαμβανομένων και τυχόν εξόδων που απαιτούνται και ειδικότερα:

(i) αναλυτική ωριαία αμοιβή ανά κατηγορία συνεργάτη σύμφωνα με την διάκριση του όρου VI.2, και

(ii) μέγιστη προτεινόμενη αμοιβή του Συμβούλου, συμπεριλαμβανομένων των εξόδων για την παροχή των Υπηρεσιών.

Όλα τα ποσά πρέπει να αναφέρονται σε Ευρώ (€). Η οικονομική προσφορά θα πρέπει να είναι απολύτως σαφής και χωρίς επιφυλάξεις, όρους ή προϋποθέσεις, ενώ θα αποκλείεται εάν περιέχει προτάσεις που δεν επιτρέπουν την ακριβή και πλήρη σύγκριση των Προσφορών (για παράδειγμα "Προς συζήτηση", "Ανάλογα με το x", "εναλλακτική οικονομική προσφορά" κ.λπ.) ή παραπέμπουν σε εξωτερικές συνθήκες. Η οικονομική προσφορά δεν δύναται να υπερβαίνει τον μέγιστο προϋπολογισμό που αναφέρεται στην παράγραφο IV της παρούσας Πρόσκλησης Υποβολής Προσφορών.

# Δήλωση μη σύγκρουσης συμφερόντων και χρηματοοικονομικής επάρκειας

**1.** Οι Ενδιαφερόμενοι και τα μέλη της ομάδας έργου πρέπει να δηλώσουν υπεύθυνα (σύμφωνα με το σχετικό υπόδειγμα του Παραρτήματος ΙΙ της παρούσας) ότι δεν βρίσκονται σε σύγκρουση συμφερόντων ως προς τις υπηρεσίες που ζητείται να παρέχουν προς το Υπερταμείο, καθώς και ότι δεν έχουν επαγγελματική σχέση, ή ότι δεν παρέχουν υπηρεσίες προς τρίτους, τέτοιες που συνιστούν ή ενδέχεται να συνιστούν σύγκρουση συμφερόντων και, σε περίπτωση που γίνει η ανάθεση, θα αναφέρεται ότι αυτή δεν θα οδηγήσει σε κατάσταση σύγκρουσης συμφερόντων για κανένα από τα εμπλεκόμενα μέρη.

Σε περίπτωση που χρησιμοποιούνται εξωτερικοί συνεργάτες, εργαζόμενοι σε συνδεδεμένες εταιρείες ή άλλα νομικά πρόσωπα σε κοινοπραξία ή με σύμβαση υπεργολαβίας, θα πρέπει για κάθε νομική οντότητα καθώς και για τα μέλη της ομάδας έργου αυτής να περιέχεται στον φάκελο δήλωση περί μη σύγκρουσης συμφερόντων.

Η εν λόγω δήλωση **(ΦΑΚΕΛΟΣ ΣΤ)** ως προς την σύγκρουση συμφερόντων θα ισχύει καθ’ όλη την διάρκεια της παροχής υπηρεσιών στο Υπερταμείο.

Το Υπερταμείο δύναται ανά πάσα στιγμή να ζητήσει από τους ενδιαφερόμενους και τα μέλη της ομάδας έργου να υποβάλουν διευκρινίσεις και αποδεικτικά στοιχεία για θέματα που σχετίζονται με τη σύγκρουση συμφερόντων.

**2.** Οι Ενδιαφερόμενοι πρέπει να υποβάλουν υπεύθυνη δήλωση (**ΦΑΚΕΛΟΣ Ζ**) ότι στη διάρκεια των τριών (3) τελευταίων οικονομικών ετών και σύμφωνα με τα βιβλία και στοιχεία τους, ο μέσος ετήσιος κύκλος εργασιών τους ήταν τουλάχιστον διπλάσιος του συνολικού προϋπολογισμού της Σύμβασης (σύμφωνα με το σχετικό υπόδειγμα του Παραρτήματος ΙΙ της παρούσας).

# Κυρώσεις ΟΗΕ ή ΕΕ

Το Υπερταμείο δύναται να αποκλείσει Ενδιαφερόμενο, εάν ο εν λόγω Ενδιαφερόμενος υπόκειται σε κυρώσεις του Οργανισμού Ηνωμένων Εθνών (ΟΗΕ) και/ή περιοριστικά μέτρα της Ευρωπαϊκής Ένωσης (η «ΕΕ») που εφαρμόζονται σύμφωνα με οποιονδήποτε Κανονισμό της ΕΕ βάσει του άρθρου 215 της Συνθήκης για τη Λειτουργία της Ευρωπαϊκής Ένωσης (ΕΕ L 326) ή Απόφαση που εκδόθηκε στο πλαίσιο της Κοινής Εξωτερικής Πολιτικής και Πολιτικής Ασφαλείας της ΕΕ (συμπεριλαμβανομένου του Κανονισμού (ΕΕ) αριθ. 833/2014 του Συμβουλίου της 31ης Ιουλίου 2014, σχετικά με περιοριστικά μέτρα λόγω ενεργειών της Ρωσίας που αποσταθεροποιούν την κατάσταση στην Ουκρανία, όπως έχει τροποποιηθεί και ισχύει), και/ή εάν ενεργεί εξ ονόματος ή κατ’ εντολή οντότητας που υπόκειται σε τέτοιες κυρώσεις ή περιοριστικά μέτρα. Οι ανωτέρω όροι και προϋποθέσεις εφαρμόζονται, επίσης, εάν ο Ενδιαφερόμενος τελεί, άμεσα ή έμμεσα, υπό τον έλεγχο, είτε μέσω σύμβασης είτε εκ των πραγμάτων (de facto), προσώπου το οποίο υπόκειται σε τέτοιες κυρώσεις και/ή περιοριστικά μέτρα. Για τον σκοπό αυτό, οι Ενδιαφερόμενοι πρέπει να υποβάλουν υπεύθυνη δήλωση (**ΦΑΚΕΛΟΣ Η**) σύμφωνα με το σχετικό υπόδειγμα του Παραρτήματος II της παρούσας. Το Υπερταμείο δύναται να απαιτήσει, κατά τη διακριτική του ευχέρεια, κάθε άλλη πληροφορία από τον Ενδιαφερόμενο προς επιβεβαίωση της συμμόρφωσης με την παρούσα παράγραφο.

# Προσωπικά δεδομένα

Στο πλαίσιο της υποβολής ή/και αξιολόγησης ορισμένης Προσφοράς, το Υπερταμείο ενδέχεται να συλλέγει και να επεξεργάζεται δεδομένα προσωπικού χαρακτήρα (όπως λ.χ. δεδομένα προσωπικού χαρακτήρα νομίμων εκπροσώπων/προσωπικού του Ενδιαφερομένου κ.α.), ως υπεύθυνος επεξεργασίας, εφόσον απαιτείται. Η όποια τέτοια επεξεργασία θα διενεργείται κατά τα οριζόμενα στην «Πολιτική για την επεξεργασία των Δεδομένων Προσωπικού Χαρακτήρα - Ενημέρωση» του Υπερταμείου, η οποία βρίσκεται στον ακόλουθο σύνδεσμο [Πολιτική για την επεξεργασία Δεδομένων Προσωπικού Χαρακτήρα](http://www.hcap.gr/%CF%80%CE%BF%CE%BB%CE%B9%CF%84%CE%B9%CE%BA%CE%AE-%CE%B3%CE%B9%CE%B1-%CF%84%CE%B7%CE%BD-%CE%B5%CF%80%CE%B5%CE%BE%CE%B5%CF%81%CE%B3%CE%B1%CF%83%CE%AF%CE%B1-%CF%84%CF%89%CE%BD-%CE%B4%CE%B5%CE%B4%CE%BF/) και αποτελεί αναπόσπαστο τμήμα της παρούσας Πρόσκλησης.

Με την υποβολή Προσφοράς για την παρούσα Πρόσκληση από τους Ενδιαφερομένους, θεωρείται ότι οι Ενδιαφερόμενοι έχουν αποδεχθεί πλήρως και ανεπιφύλακτα και δηλώνουν τα εξής:

α. ότι έχουν διαβάσει προσεκτικά, πριν από την υποβολή της προσφοράς για την παρούσα Πρόκληση, την «Πολιτική για την επεξεργασία των Δεδομένων Προσωπικού Χαρακτήρα - Ενημέρωση» του Υπερταμείου η οποία αποτελεί αναπόσπαστο τμήμα της παρούσας Πρόσκλησης και συμφωνούν με το περιεχόμενό της.

β. ότι έχουν ενημερώσει τα φυσικά πρόσωπα/άτομα, των οποίων τα προσωπικά δεδομένα ενδέχεται να διαβιβασθούν από τους Ενδιαφερόμενους στο Υπερταμείο, για την εν λόγω διαβίβαση καθώς και για το περιεχόμενο της «Πολιτικής για την επεξεργασία των Δεδομένων Προσωπικού Χαρακτήρα - Ενημέρωσης» του Υπερταμείου και έχουν λάβει τη ρητή συγκατάθεση

(εφόσον απαιτείται κατά τις ισχύουσες διατάξεις) για τη διαβίβαση των προσωπικών τους

δεδομένων στο Υπερταμείο, σύμφωνα με όσα προβλέπονται στην εν λόγω Πολιτική.

# Διαδικασία επιλογής

1. Η επιλογή του Συμβούλου θα διενεργηθεί σύμφωνα με τις διατάξεις του Κανονισμού Διαδικασιών Ανάθεσης Συμβάσεων του Υπερταμείου (άρθρο 2 παρ. 3). Για την αξιολόγηση θα ληφθούν υπόψη τα κριτήρια που αναφέρονται στο κεφάλαιο VI παραπάνω.
2. Οι Προσφορές θα αξιολογηθούν στη βάση των κριτηρίων του κεφαλαίου VI της Πρόσκλησης και της αντίστοιχης στάθμισης τους ως εξής:

|  |  |
| --- | --- |
| **Κριτήριο** | **Στάθμιση** |
| Προηγούμενη Εμπειρία & Εξειδίκευση (ΦΑΚΕΛΟΣ Β) | **30%** |
| Ομάδα Έργου (ΦΑΚΕΛΟΣ Γ) | **30**% |
| Μεθοδολογική Προσέγγιση (ΦΑΚΕΛΟΣ Δ) | **10%** |
| Οικονομική Προσφορά (ΦΑΚΕΛΟΣ Ε):  |  |
| Μέγιστη Προτεινόμενη Αμοιβή (συμπεριλαμβανομένων εξόδων) | **15%** |
| Σταθμισμένη Ωριαία Χρέωση | **15%** |
| **Σύνολο** | **100%** |

Η Σταθμισμένη Ωριαία Χρέωση υπολογίζεται βάσει των ωριαίων χρεώσεων ανά επίπεδο προσόντων/εμπειρίας των νομικών συμβούλων/δικηγόρων που συμμετέχουν στην ομάδα έργου που προτείνεται από τους Ενδιαφερόμενους, σύμφωνα με τα οριζόμενα στον όρο VI.4(i) της Πρόσκλησης και των αντίστοιχων συντελεστών βαρύτητας, σύμφωνα με τον παρακάτω πίνακα:

|  |  |
| --- | --- |
| **Επίπεδο Προσόντων - Εμπειρίας** | **Βαρύτητα** |
| Επικεφαλής Έργου | **35**% |
| Ανώτερος Συνεργάτης | **45**% |
| Συνεργάτης | **20**% |

Οι συντελεστές βαρύτητας αντανακλούν τον αναμενόμενο βαθμό απασχόλησης των δικηγόρων στο Έργο ανά επίπεδο προσόντων/εμπειρίας.

Η Σταθμισμένη Ωριαία Χρέωση υπολογίζεται εφαρμόζοντας τον ακόλουθο μαθηματικό τύπο: Σταθμισμένη Ωριαία Χρέωση = [(ωριαία χρέωση για Επικεφαλής Έργου x 35%) + (ωριαία χρέωση για ανώτερο συνεργάτη x 45%) + (ωριαία χρέωση για συνεργάτη x 20%)].

1. Το Υπερταμείο διατηρεί το δικαίωμα να ζητήσει από τους Ενδιαφερόμενους οποιαδήποτε συμπληρωματικά έγγραφα ή/και διευκρινίσεις ή/και πληροφορίες σε σχέση με τους υποβληθέντες φακέλους προσφορών, καθώς και οποιαδήποτε πρόσθετα έγγραφα ή/και διευκρινίσεις ή/και πληροφορίες σε σχέση με οποιοδήποτε ζήτημα σχετικό με τις Προσφορές αυτών, όπως τυχόν κριθεί απαραίτητο.
2. Οι Ενδιαφερόμενοι που δεν ανταποκρίνονται στα ελάχιστα απαιτούμενα συμμετοχής, που αναφέρονται παραπάνω, δεν θα επιτραπεί να συμμετάσχουν στη διαδικασία επιλογής.
3. Η Διαγωνιστική Διαδικασία θα κατακυρωθεί στον Ενδιαφερόμενο που θα συγκεντρώσει την υψηλότερη βαθμολογία (ο «***Προτιμητέος Ανάδοχος***»). Το Υπερταμείο έχει το δικαίωμα να ορίσει τον Ενδιαφερόμενο με τη δεύτερη υψηλότερη βαθμολογία ως επιλαχόντα Προτιμητέο Ανάδοχο (ο «***Επιλαχών Προτιμητέος Ανάδοχος***»).
4. Το Υπερταμείο με την παρούσα διατηρεί το δικαίωμα να επεκτείνει ή να τροποποιήσει το έργο του Συμβούλου ώστε να συμπεριληφθούν συμπληρωματικές υπηρεσίες (εάν χρειάζεται) που μπορεί να απαιτηθούν και δεν μπορούν να προσδιοριστούν σήμερα, ενώ από τεχνική, νομική και οικονομική άποψη θα αποδειχθούν αδιαχώριστες από το έργο του Συμβούλου σύμφωνα με την ισχύουσα νομοθεσία.
5. Το Υπερταμείο διατηρεί, πλήρως και κατά την απόλυτη διακριτική του ευχέρεια, το δικαίωμα να ακυρώσει, αναστείλει, τροποποιήσει ή αναβάλει την παρούσα διαδικασία χωρίς προειδοποίηση, καθώς και να θέσει τέλος σε οποιεσδήποτε διαπραγματεύσεις ή συζητήσεις σε οποιοδήποτε στάδιο της διαδικασίας, χωρίς να φέρει οποιαδήποτε ευθύνη έναντι συμμετέχοντα ή και άλλου τρίτου προσώπου.
6. Ουδεμία ευθύνη ή υποχρέωση δεν αναλαμβάνει και δεν θα γίνει αποδεκτή από το Υπερταμείο ή οποιονδήποτε από τους συμβούλους, εκπροσώπους, υπαλλήλους ή στελέχη αυτού για οποιοδήποτε σφάλμα ή δήλωση ή παράλειψη προκύψει από το παρόν έγγραφο. Κανένα πρόσωπο δεν αποκτά δικαίωμα ή αξίωση αποζημίωσης ή άλλο δικαίωμα ή αξίωση από την παρούσα Πρόσκληση ή από τη συμμετοχή του στη διαδικασία που περιγράφεται στην παρούσα, έναντι του Υπερταμείου ή των συμβούλων του, για οποιονδήποτε λόγο ή αιτία.
7. Οι Ενδιαφερόμενοι θα θεωρούνται ότι έχουν αποδεχθεί πλήρως και αμετάκλητα τους όρους και τις προϋποθέσεις του παρόντος Διαγωνισμού.
8. Η συμμετοχή στον Διαγωνισμό συνεπάγεται την πλήρη και ανεπιφύλακτη αποδοχή των κανόνων της παρούσας Πρόσκλησης από τους Ενδιαφερομένους. Προσφορές υπό αίρεση ή/και όροι και προϋποθέσεις που περιέχονται στις Προσφορές και δεν συνάδουν με την παρούσα Πρόσκληση δεν θα λαμβάνονται υπόψη και δεν θα δεσμεύουν το Υπερταμείο καθ' οιονδήποτε τρόπο, ούτε κατά τη διάρκεια του Διαγωνισμού ούτε μεταγενέστερα.
9. Η ανάθεση τελεί υπό την αίρεση της σύναψης γραπτής σύμβασης. Σε περίπτωση που ο Προτιμητέος Ανάδοχος δεν συμφωνήσει με το Υπερταμείο σχετικά με τους όρους και τις προϋποθέσεις της Σύμβασης εντός εύλογου χρονικού διαστήματος, το Υπερταμείο διατηρεί το δικαίωμα, κατά την αποκλειστική διακριτική του ευχέρεια, να ορίσει ως Προτιμητέο Ανάδοχο τον Επιλαχόντα Προτιμητέο Ανάδοχο και να κατακυρώσει σε εκείνον την ανάθεση. Στην περίπτωση αυτή, η ανάθεση επίσης τελεί υπό την αίρεση της σύναψης γραπτής σύμβασης.
10. Οποιαδήποτε διαφορά προκύψει βάσει της παρούσας Πρόσκλησης Υποβολής Προσφορών ή σε σχέση με αυτήν, συμπεριλαμβανομένων των Προσφορών που θα υποβληθούν και της Σύμβασης, θα υπόκειται στην αποκλειστική δικαιοδοσία των Δικαστηρίων της Αθήνας και το εφαρμοστέο δίκαιο είναι το Ελληνικό Δίκαιο.
11. Οι Ενδιαφερόμενοι πρέπει να υποβάλουν την προσφορά τους με την ένδειξη «**ΕΛΛΗΝΙΚΕΣ ΑΛΥΚΕΣ: ΠΡΟΣΦΟΡΑ ΓΙΑ ΤΗΝ ΠΑΡΟΧΗ ΥΠΗΡΕΣΙΩΝ ΝΟΜΙΚΟΥ ΣΥΜΒΟΥΛΟΥ**», αποκλειστικά μέσω ηλεκτρονικού ταχυδρομείου στη διεύθυνση: info@growthfund.gr. Η Προσφορά κάθε Ενδιαφερομένου θα πρέπει να περιλαμβάνει όλους τους ως άνω ζητούμενους φακέλους, ενώ μπορεί να συνοδεύεται από οποιοδήποτε άλλο στοιχείο που αποδεικνύει την εμπειρία και την τεχνογνωσία των Ενδιαφερομένων σχετικά με τις Υπηρεσίες.

Πιο συγκεκριμένα, στο e-mail κατάθεσης της προσφοράς κάθε Ενδιαφερομένου θα πρέπει, να επισυνάπτονται τουλάχιστον δύο διακριτά και κλειδωμένα με κωδικό ασφαλείας (password) αρχεία: (α) Ένα αρχείο στο οποίο θα περιέχονται οι **ΦΑΚΕΛΟΙ Α, Β, Γ, Δ, ΣΤ, Ζ** και **Η**, και (β) Υποχρεωτικά, η οικονομική προσφορά (**ΦΑΚΕΛΟΣ Ε**) θα επισυνάπτεται στο email της κάθε Προσφοράς χωριστά και θα προστατεύεται με διαφορετικό κωδικό επί ποινή αποκλεισμού.

Ο μέγιστος όγκος του email δεν πρέπει να υπερβαίνει τα 20MB.

Οπωσδήποτε μετά τη λήξη της προθεσμίας για υποβολή Προσφορών, οι Ενδιαφερόμενοι θα κληθούν με σειρά ηλεκτρονικών μηνυμάτων να αποστείλουν τους κωδικούς ασφαλείας που θα ανοίγουν τα συνημμένα αρχεία του e-mail Προσφοράς τους.

1. Οι Προσφορές των Ενδιαφερομένων πρέπει να υποβληθούν το αργότερο έως την **Δευτέρα 02 Ιουνίου 2025, ώρα 17:00 Αθηνών.** Προσφορές που παραλαμβάνονται από το Υπερταμείο μετά το πέρας της παραπάνω προθεσμίας απορρίπτονται και δεν αξιολογούνται.

**ΠΑΡΑΡΤΗΜΑ Ι**

**ΒΑΣΙΚΟΙ ΟΡΟΙ ΣΥΜΒΑΣΗΣ**

Η Σύμβαση που θα συναφθεί μεταξύ του Υπερταμείου και του Συμβούλου θα περιλαμβάνει, κατ’ ελάχιστο, τους παρακάτω αναφερόμενους όρους:

**(α) Ευθύνη**

Ο Σύμβουλος ευθύνεται απεριόριστα για κάθε πταίσμα, είτε από δόλο είτε από αμέλεια, σε σχέση ή προκύπτον από τη Σύμβαση ή από οποιαδήποτε προσθήκη ή τροποποίηση αυτής, σύμφωνα με την κείμενη νομοθεσία.

Εκτός από περιπτώσεις ανωτέρας βίας, ο Σύμβουλος θα αποζημιώσει το Υπερταμείο για οποιαδήποτε ζημία υποστεί από την εκτέλεση της Σύμβασης ή επειδή η ανάθεση δεν εκτελέστηκε σε πλήρη συμμόρφωση με τη Σύμβαση.

Ο Σύμβουλος ευθύνεται επίσης για οποιαδήποτε ζημία προκληθεί σε τρίτους ως συνέπεια της Σύμβασης ή/και κατά την ενασχόλησή του με το Έργο.

Ο Σύμβουλος δεν αποκτά έναντι των στελεχών του Υπερταμείου, των αντιπροσώπων ή/και υπαλλήλων ή/και συμβούλων του, κανένα δικαίωμα ή αξίωση αποζημίωσης ή οποιοδήποτε άλλο δικαίωμα ή αξίωση, για οποιονδήποτε λόγο ή αιτία που σχετίζεται με τη Σύμβαση.

Σε περίπτωση κοινοπραξίας, όλα τα μέλη της κοινοπραξίας ευθύνονται αλληλεγγύως και εις ολόκληρον και χωρίς κανένα περιορισμό βάσει της Σύμβασης.

**(β) Σύγκρουση συμφερόντων**

Ο Σύμβουλος θα λάβει όλα τα απαραίτητα μέτρα για να αποτρέψει και να απέχει από οποιαδήποτε κατάσταση διακυβεύεται η αμερόληπτη και αντικειμενική εφαρμογή της Σύμβασης για οποιονδήποτε λόγο και ιδιαίτερα για λόγους που αφορούν σε οικονομικά συμφέροντα, πολιτική ή εθνική συγγένεια, οικογενειακή ή συναισθηματική ζωή ή οποιοδήποτε άλλο κοινό συμφέρον με το Υπερταμείο ή οποιονδήποτε τρίτο που σχετίζεται με το αντικείμενο της Σύμβασης. Ο Σύμβουλος έχει την ίδια υποχρέωση σε σχέση με όλα τα μέλη της Ομάδας Έργου και όλους τους υπεργολάβους που τυχόν απασχολούνται από τον Σύμβουλο για την υλοποίηση της Σύμβασης.

Οποιαδήποτε κατάσταση δημιουργείται ή ενδέχεται να οδηγήσει σε σύγκρουση συμφερόντων κατά την εφαρμογή της Σύμβασης θα κοινοποιείται στο Υπερταμείο εγγράφως, χωρίς καθυστέρηση. Ο Σύμβουλος θα λάβει αμέσως όλα τα απαραίτητα επανορθωτικά μέτρα. Το Υπερταμείο διατηρεί το δικαίωμα να επαληθεύσει ότι τα επανορθωτικά μέτρα που λαμβάνονται είναι κατάλληλα και ενδέχεται να απαιτήσει τη λήψη πρόσθετων μέτρων εντός καθορισμένης προθεσμίας.

**(γ) Εμπιστευτικότητα**

Ο Σύμβουλος θα διατηρεί το απόρρητο οποιασδήποτε πληροφορίας και εγγράφου, σε οποιαδήποτε μορφή, που αποκαλύπτεται γραπτώς ή προφορικώς σε σχέση με την εκτέλεση της Σύμβασης και τα οποία ρητώς και εγγράφως αναφέρονται ως εμπιστευτικά, με εξαίρεση πληροφορίες που είναι διαθέσιμες στο κοινό.

Ο Σύμβουλος δεν θα χρησιμοποιεί εμπιστευτικές πληροφορίες και έγγραφα για κανέναν άλλο λόγο εκτός από την εκπλήρωση των υποχρεώσεών του βάσει της Σύμβασης, εκτός εάν τα μέρη συμφωνήσουν εγγράφως διαφορετικά.

Ο Σύμβουλος, καθώς και όλα τα μέλη της Ομάδας Έργου και όλοι οι υπεργολάβοι που τυχόν απασχολούνται από τον Σύμβουλο για την εκτέλεση της Σύμβασης θα δεσμεύονται από τις υποχρεώσεις εμπιστευτικότητας που προβλέπονται στο παρόν κατά την εκτέλεση της Σύμβασης και για περίοδο πέντε (5) ετών αρχομένη από την τελική πληρωμή, εκτός εάν:

* 1. το μέρος στο οποίο αφορά η εμπιστευτικότητα συμφωνεί να απαλλάξει το άλλο μέρος από τις υποχρεώσεις εμπιστευτικότητας νωρίτερα,
	2. οι εμπιστευτικές πληροφορίες ή έγγραφα καθίστανται δημόσιες με οποιονδήποτε άλλον τρόπο, εκτός κι αν έχουν καταστεί δημόσιες συνεπεία παραβίασης των υποχρεώσεων εμπιστευτικότητας,
	3. η αποκάλυψη των εμπιστευτικών πληροφοριών ή εγγράφων απαιτείται από το νόμο.

**(δ) Προϋφιστάμενα δικαιώματα, κυριότητα και χρήση των Εκθέσεων και των Παραδοτέων (συμπεριλαμβανομένων των δικαιωμάτων πνευματικής και βιομηχανικής ιδιοκτησίας)**

1. *Κυριότητα εγγράφων*

Εκτός εάν ορίζεται διαφορετικά στη Σύμβαση, η κυριότητα των εγγράφων και λοιπών αποτελεσμάτων που παράγονται κατά την εκτέλεση της Σύμβασης (συμπεριλαμβανομένων, ενδεικτικά, των διαγωνιστικών και συμβατικών τευχών, εκθέσεων, γνωμοδοτήσεων, εισηγήσεων, μελετών, παρουσιάσεων και λοιπών εγγράφων) συμπεριλαμβανομένων των δικαιωμάτων βιομηχανικής και πνευματικής ιδιοκτησίας, καθώς και άλλων εγγράφων που σχετίζονται με τη Σύμβαση, ανήκει στο Υπερταμείο.

1. *Προϋφιστάμενα δικαιώματα*

Προϋφιστάμενο υλικό είναι κάθε υλικό, έγγραφο, τεχνολογία ή τεχνογνωσία που υπάρχει πριν από τη χρήση του από τον Σύμβουλο για την παραγωγή αποτελέσματος κατά την εκτέλεση της Σύμβασης. Προϋφιστάμενο δικαίωμα είναι κάθε δικαίωμα βιομηχανικής και πνευματικής ιδιοκτησίας επί προϋφιστάμενου υλικού και δύναται να συνίσταται σε δικαίωμα ιδιοκτησίας, δικαίωμα άδειας χρήσης ή/και δικαίωμα χρήσης που ανήκει στον δικαιούχο ή σε οποιοδήποτε άλλο τρίτο μέρος. Ο Σύμβουλος διασφαλίζει ότι ο ίδιος ή οι συνδεδεμένες με αυτόν οντότητες έχουν όλα τα δικαιώματα χρήσης τυχόν προϋφιστάμενων δικαιωμάτων κατά την ανάθεση και την εκτέλεση της Σύμβασης.

1. *Δικαιώματα χρήσης των αποτελεσμάτων και προϋφιστάμενων δικαιωμάτων από το Υπερταμείο*

Ο Σύμβουλος χορηγεί στο Υπερταμείο τα ακόλουθα δικαιώματα χρήσης των αποτελεσμάτων της Σύμβασης (συμπεριλαμβανομένων, ενδεικτικώς, των διαγωνιστικών και συμβατικών τευχών, εκθέσεων, γνωμοδοτήσεων, εισηγήσεων, μελετών, παρουσιάσεων και λοιπών εγγράφων):

(α) χρήσης για ίδιους σκοπούς, και ειδικότερα, διάθεσής τους σε οποιοδήποτε μέλος οποιουδήποτε εταιρικού οργάνου, σε οποιοδήποτε στέλεχος, υπάλληλο, σύμβουλο ή/και αντιπρόσωπο του Υπερταμείου, του Ελληνικού Δημοσίου ή/και οποιασδήποτε αρμόδιας αρχής της Ευρωπαϊκής Ένωσης, καθώς και δικαίωμα αντιγραφής και αναπαραγωγής τους εν όλω ή εν μέρει και σε απεριόριστο αριθμό αντιγράφων,

(β) αναπαραγωγής: το δικαίωμα να επιτρέπει την άμεση ή έμμεση, προσωρινή ή μόνιμη αναπαραγωγή των αποτελεσμάτων με οποιοδήποτε μέσο (μηχανικό, ψηφιακό ή άλλο) και σε οποιαδήποτε μορφή, εν όλω ή εν μέρει,

(γ) παρουσίασης στο κοινό: δικαίωμα εξουσιοδότησης οποιασδήποτε απόδοσης, προβολής ή παρουσίασης στο κοινό, με ενσύρματα ή ασύρματα μέσα, συμπεριλαμβανομένης της διάθεσης των αποτελεσμάτων στο κοινό με τέτοιο τρόπο, ώστε οποιοσδήποτε να μπορεί να έχει πρόσβαση σε αυτά όπου και όταν επιλέγει ο ίδιος· το δικαίωμα περιλαμβάνει επίσης την παρουσίαση και αναμετάδοση μέσω καλωδιακής ή δορυφορικής λήψης,

(δ) διανομής: το δικαίωμα να επιτρέπει κάθε μορφή διανομής των αποτελεσμάτων ή αντιγράφων των αποτελεσμάτων στο κοινό,

(ε) προσαρμογής: το δικαίωμα τροποποίησης των αποτελεσμάτων,

(στ) μετάφρασης,

(ζ) αποθήκευσης και αρχειοθέτησης των αποτελεσμάτων σύμφωνα με τους κανόνες διαχείρισης εγγράφων που ισχύουν για το Υπερταμείο, συμπεριλαμβανομένης της ψηφιοποίησης ή της μετατροπής της μορφής τους για λόγους διατήρησης ή νέας χρήσης.

Στη Σύμβαση δύναται να προβλέπονται πρόσθετα δικαιώματα χρήσης για το Υπερταμείο.

Ο Σύμβουλος εγγυάται ότι το Υπερταμείο έχει το δικαίωμα να χρησιμοποιεί τυχόν προϋφιστάμενα δικαιώματα, τα οποία έχουν τυχόν συμπεριληφθεί σε οποιοδήποτε έγγραφο ή άλλο παραδοτέο που παράγεται κατά την εκτέλεση της Σύμβασης. Εκτός εάν ορίζεται διαφορετικά στη Σύμβαση, τα εν λόγω προϋφιστάμενα δικαιώματα χρησιμοποιούνται για τους ίδιους σκοπούς και υπό τους ίδιους όρους που ισχύουν για τα δικαιώματα χρήσης των αποτελεσμάτων της Σύμβασης. Οι πληροφορίες σχετικά με τον δικαιούχο της πνευματικής ιδιοκτησίας εισάγονται όταν το Υπερταμείο γνωστοποιεί το αποτέλεσμα της Σύμβασης (συμπεριλαμβανομένων, ενδεικτικώς, των διαγωνιστικών και συμβατικών τευχών, εκθέσεων, γνωμοδοτήσεων, εισηγήσεων, μελετών, παρουσιάσεων και λοιπών εγγράφων).

**(ε) Πληρωμή**

Το Υπερταμείο θα καταβάλλει όλες τις αμοιβές και έξοδα στον Σύμβουλο εντός προθεσμίας που θα καθορίζεται στη Σύμβαση, μετά την ημερομηνία υποβολής αναλυτικών τιμολογίων ή/και αντιγράφων των κατάλληλων αντίστοιχων αποδεικτικών στοιχείων ή/και οποιουδήποτε άλλου εγγράφου απαιτείται από τις οικονομικές υπηρεσίες του Υπερταμείου σύμφωνα με την κείμενη νομοθεσία.

Όλες οι πληρωμές βάσει της Σύμβασης δεν περιλαμβάνουν ΦΠΑ, εκτός από τα έξοδα. Οποιαδήποτε παρακράτηση ή έκπτωση οποιουδήποτε φόρου, τέλους ή άλλης επιβάρυνσης της κεντρικής διοίκησης ή τοπικής αυτοδιοίκησης οποιασδήποτε φύσης θα διενεργείται σύμφωνα με την κείμενη νομοθεσία και το Υπερταμείο δεν θα έχει καμία υποχρέωση να καλύψει οποιαδήποτε παρακράτηση ή έκπτωση.

**(στ) Εκχώρηση**

Ο Σύμβουλος δεν δύναται να εκχωρήσει ή/και να μεταβιβάσει δικαιώματα, αξιώσεις ή/και υποχρεώσεις του βάσει της Σύμβασης και δεν μπορεί να υποκατασταθεί κατά την εκτέλεση της Σύμβασης από οποιαδήποτε θυγατρική του ή οποιοδήποτε τρίτο πρόσωπο, παρά μόνο κατόπιν προηγούμενης έγγραφης συναίνεσης του Υπερταμείου.

**(ζ) Αναστολή & Καταγγελία**

*Αναστολή της Σύμβασης*

Το Υπερταμείο διατηρεί το δικαίωμα, στο μέγιστο δυνατό βαθμό και κατά την απόλυτη διακριτική του ευχέρεια, να αναστείλει την παροχή των υπηρεσιών του Συμβούλου βάσει της Σύμβασης (πριν από τη λήξη της), κατόπιν προηγούμενης έγγραφης ειδοποίησης προς τον Σύμβουλο, όπως θα προσδιορίζεται στη Σύμβαση. Σε περίπτωση αναστολής, η διάρκεια της Σύμβασης θα παρατείνεται για χρονικό διάστημα ίσο με το χρονικό διάστημα της αναστολής.

*Καταγγελία της Σύμβασης*

Η Σύμβαση λήγει με την πάροδο της διάρκειας που καθορίζεται στη Σύμβαση (και στη σχετική Πρόσκληση Υποβολής Προσφορών). Το Υπερταμείο διατηρεί το δικαίωμα να καταγγείλει τη Σύμβαση οποτεδήποτε, με ή χωρίς σπουδαίο λόγο, κατόπιν έγγραφης ειδοποίησης προς τον Σύμβουλο. Η καταγγελία της Σύμβασης, επιφέρει άμεσα αποτελέσματα. Ο Σύμβουλος δύναται να καταγγείλει τη Σύμβαση μόνο για σπουδαίο λόγο, κατόπιν προηγούμενης έγγραφης ειδοποίησης προς το Υπερταμείο όπως θα προσδιορίζεται στη Σύμβαση.

**(η)** **Εφαρμοστέο Δίκαιο**

Η Σύμβαση και κάθε εξωσυμβατική υποχρέωση ή ζήτημα που υπόκειται, προκύπτει από, ή σχετίζεται με τη Σύμβαση διέπεται από και ερμηνεύεται αποκλειστικά σύμφωνα με το ελληνικό δίκαιο.

**(θ) Δικαιοδοσία**

Τα πολιτικά δικαστήρια της Αθήνας στην Ελλάδα έχουν αποκλειστική διεθνή δικαιοδοσία αναφορικά με οποιαδήποτε αξίωση, διαφορά ή διένεξη που αφορά στη Σύμβαση και κάθε θέμα που υπόκειται, προκύπτει από, βασίζεται ή σχετίζεται με τη Σύμβαση.

Τα μέρη παραιτούνται ρητώς και αμετακλήτως από κάθε τυχόν δικαίωμα τους να αντιταχθούν στην εναγωγή τους ενώπιον των ανωτέρω δικαστηρίων, να ισχυριστούν ότι η αγωγή έχει ασκηθεί σε ακατάλληλο δικαστήριο και να προβάλουν ένσταση του «forum non conveniens» ή να ισχυριστούν ότι τα εν λόγω δικαστήρια δεν έχουν διεθνή δικαιοδοσία.

**(ι) Λοιπά Θέματα**

*Συνολική Συμφωνία*

Εκτός εάν ρητώς προβλέπεται διαφορετικά στη Σύμβαση, η Σύμβαση αποτελεί τη συνολική συμφωνία μεταξύ του Υπερταμείου και του Συμβούλου και θα αντικαθιστά οποιεσδήποτε προηγούμενες συμφωνίες, συνεννοήσεις ή/και διαβεβαιώσεις σχετικά με την ανάθεση (εκτός από τυχόν σχετικές συμφωνίες εμπιστευτικότητας που έχουν παραδοθεί προηγουμένως) ως δύναται να τροποποιηθούν ή να συμπληρωθούν με διατάξεις της Σύμβασης.

*Ισχύς των όρων της Σύμβασης*

Εάν οποιαδήποτε διάταξη της Σύμβασης κριθεί άκυρη εν όλω ή εν μέρει, η διάταξη αυτή θα θεωρείται ότι δεν αποτελεί μέρος της Σύμβασης. Σε κάθε περίπτωση, το κύρος της υπόλοιπης Σύμβασης δεν επηρεάζεται, εκτός εάν η εν λόγω ακυρότητα επηρεάζει ή μεταβάλλει ουσιαστικά το δικαιοπρακτικό θεμέλιο της Σύμβασης, όπως προβλέπεται από το εφαρμοστέο δίκαιο.

**ΠΑΡΑΡΤΗΜΑ ΙΙ**

**ΥΠΟΔΕΙΓΜΑ ΥΠΕΥΘΥΝΗΣ ΔΗΛΩΣΗΣ**

Ο/Η κάτωθι υπογράφων/ουσα [●] [*συμπληρώνεται το ονοματεπώνυμο του/της υπογράφοντος/- ουσας το παρόν έντυπο*] του [●] [*όνομα και επώνυμο πατρός*] και της [●] (*όνομα και επώνυμο μητρός*), κάτοχος του δελτίου αστυνομικής ταυτότητας / διαβατηρίου υπ’ αριθμ. [●] που εκδόθηκε από [●] [*εκδούσα αρχή*] στις [●] [*ημερομηνία έκδοσης*], κάτοικος [●] [*χώρα-πόλη-οδός-ΤΚ*], *[σε περίπτωση που ο υπογράφων ενεργεί ως νόμιμος εκπρόσωπος νομικού προσώπου:]* υπό την ιδιότητά μου ως νόμιμος εκπρόσωπος του/της [●] [*επωνυμία νομικού προσώπου*] που εδρεύει [●] [*πλήρης διεύθυνση έδρας νομικού προσώπου*] (εφεξής ο «**Ενδιαφερόμενος**»), έχοντας πλήρη επίγνωση των συνεπειών που ορίζονται στον Ν. 1599/1986 περί ψευδών υπευθύνων δηλώσεων, δηλώνω υπεύθυνα, σχετικά με την υποβολή προσφοράς στον διαγωνισμό που διενεργείται από την εταιρεία ΕΛΛΗΝΙΚΗ ΕΤΑΙΡΕΙΑ ΣΥΜΜΕΤΟΧΩΝ ΚΑΙ ΠΕΡΙΟΥΣΙΑΣ Α.Ε. («**Υπερταμείο**») δυνάμει της από [●]2025 Πρόσκλησης υποβολής προσφορών για την παροχή υπηρεσιών Νομικού Συμβούλου προς το Υπερταμείο σε σχέση με την αξιοποίηση πλειοψηφικού ποσοστού μετοχών στην εταιρία ΕΛΛΗΝΙΚΕΣ ΑΛΥΚΕΣ Α.Ε. (εφεξής η «**Πρόσκληση**») ότι:

1. *[Αναφορικά με τον Φάκελο Α της Προσφοράς:]* Eγώ ο/η ίδιος/-α / ο Ενδιαφερόμενος:

* Πληρώ/-οί τις προϋποθέσεις συμμετοχής της Πρόσκλησης.
* Αναγνωρίζω/-ει και αποδέχομαι/-ται ότι ο Διαγωνισμός διενεργείται αποκλειστικά και μόνο σύμφωνα με τους όρους και τις προϋποθέσεις της Πρόσκλησης.
* Εγγυώμαι/-άται πλήρως και χωρίς καμία επιφύλαξη την ακρίβεια της οικονομικής προσφοράς μου/του.
* Αναγνωρίζω/-ει και αποδέχομαι/-ται ότι η υποβαλλόμενη Προσφορά δεσμεύει τον Ενδιαφερόμενο για διάστημα έξι μηνών από την ημερομηνία του Διαγωνισμού, μέσα στο οποίο το Υπερταμείο μπορεί να τον καλέσει εγγράφως για την κατάρτιση σύμβασης, και ο Ενδιαφερόμενος θα είναι υποχρεωμένος να προσέλθει.
* Διαθέτω/-ει φορολογική και ασφαλιστική ενημερότητα και δεν συντρέχουν στο πρόσωπό μου/του καθώς και σε σχέση με τα πρόσωπα που ορίζονται από τη νομοθεσία οι λόγοι αποκλεισμού του άρθρου 57 της Οδηγίας 2014/24.

2. *[Αναφορικά με τον Φάκελο ΣΤ της Προσφοράς:]* Eγώ ο/η ίδιος/-α / ο Ενδιαφερόμενος / μέλος της ομάδας έργου του Ενδιαφερομένου: (α) δεν τελώ/τελεί σε κατάσταση σύγκρουσης συμφερόντων αναφορικά με τις Υπηρεσίες και το Έργο, (β) δεν έχω/έχει καμία επαγγελματική σχέση και δεν παρέχω/-χει υπηρεσίες προς τρίτους, τέτοιες που συνιστούν ή ενδέχεται να συνιστούν σύγκρουση συμφερόντων με τις Υπηρεσίες ή/και τη Συναλλαγή. Η παρούσα δήλωση και η υποχρέωση για την απουσία σύγκρουσης συμφερόντων θα ισχύει καθ' όλη τη διάρκεια του Διαγωνισμού και, εφόσον ανακηρυχθώ / ο Ενδιαφερόμενος ανακηρυχθεί Προτιμητέος Ανάδοχος, καθ’ όλη τη διάρκεια της Σύμβασης που θα συναφθεί με το Υπερταμείο.

3. *[Αναφορικά με τον Φάκελο Ζ της Προσφοράς:]* Σύμφωνα με τα βιβλία και στοιχεία του Ενδιαφερομένου, ο μέσος ετήσιος κύκλος εργασιών του Ενδιαφερομένου κατά τα τρία (3) τελευταία οικονομικά έτη ήταν τουλάχιστον διπλάσιος του συνολικού προϋπολογισμού της Σύμβασης (€90.000,00 μη συμπεριλαμβανομένου ΦΠΑ).

4. *[Αναφορικά με τον Φάκελο Η της Προσφοράς:]* Ο Ενδιαφερόμενος δεν υπόκειται σε κυρώσεις του Οργανισμού Ηνωμένων Εθνών (ΟΗΕ) και/ή περιοριστικά μέτρα της Ευρωπαϊκής Ένωσης (η «ΕΕ») που εφαρμόζονται σύμφωνα με οποιονδήποτε Κανονισμό της ΕΕ βάσει του άρθρου 215 της Συνθήκης για τη Λειτουργία της Ευρωπαϊκής Ένωσης (ΕΕ L 326) ή Απόφαση που εκδόθηκε στο πλαίσιο της Κοινής Εξωτερικής Πολιτικής και Πολιτικής Ασφαλείας της ΕΕ (συμπεριλαμβανομένου του Κανονισμού (ΕΕ) αριθ. 833/2014 του Συμβουλίου της 31ης Ιουλίου 2014 , σχετικά με περιοριστικά μέτρα λόγω ενεργειών της Ρωσίας που αποσταθεροποιούν την κατάσταση στην Ουκρανία, όπως έχει τροποποιηθεί και ισχύει), δεν τελεί, άμεσα ή έμμεσα, υπό τον έλεγχο, είτε μέσω σύμβασης είτε εκ των πραγμάτων (de facto), και δεν ενεργεί εξ ονόματος ή κατ’ εντολή οντότητας που υπόκειται σε τέτοιες κυρώσεις ή περιοριστικά μέτρα.

5. Όροι με κεφαλαία που δεν ορίζονται στο παρόν έχουν την έννοια που τους αποδίδεται στην Πρόσκληση.

[*Τόπος / Ημερομηνία*]

Ο/Η δηλών/δηλούσα

[*Πλήρες όνομα - Υπογραφή*]